钦定古今图书集成/理学汇编/学行典/第220卷 > 傅明贤
## 钦定古今图书集成/理学汇编/学行典/第220卷 > 傅明贤

按《零陵县志》：“傅明贤，字君锡，别号起岩，居东隅。明初
举孝友，以其祖亨应聘，拜河南道监察御史。孝子，其
裔也。父名良臣，母赵氏。孝子幼业儒不售，隐于市中，
色养唯谨。粤兵围城，有遁去者，孝子以母病不能行，
负母出，而为门者所禁。如是者三，知不可出，乃以身
殉。誓在城中侍母，朝夕不离佞佛，祈脱母难。戊子八”
月，孝子冒险出城，归省其父。才一日，即跪白其父，入
城事母，举家哭留曰：“父有弟，我可暂离。设母亡，何以
见于地下？”其婿缓颊曰：“城且破，曷少留以观变？”曰：“城
破母死，何以生为？”其子操舟送之。中途，乃作《绝命词》
付之，凡七章，遂入城。城中绝粮，兵食居民殆尽。其母
闻邻人之变，不胜恐怖，立毙。孝子闻其母死。一痛而
绝。母子正寝。免汤镬之厄。殆天相之也。